บลจ.ชี้จังหวะลงทุนรับศก.โลกฟื้น
&#8216;ทิสโก้&#8217;เชียร์ซื้อหุ้นสหรัฐ-จีนMFCลุยซื้อหุ้นปท.พัฒนาแล้ว
19 ส.ค. 2554

‘ทิสโก้’เชียร์ซื้อหุ้นสหรัฐ-จีนMFCลุยซื้อหุ้นปท.พัฒนาแล้ว
บลจ.มั่นใจเศรษฐกิจโลกฟื้น “ทิสโก้” ชี้โอกาสลุยหุ้นสหรัฐจีนราคาถูก MFC ตั้งกองทุนลุยหุ้นประเทศพัฒนาแล้ว
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า ภาพรวมเศรษฐกิจโลกปีนี้มีสัญญาณการขยายตัวที่ดีต่อเนื่อง โดยแรงขับเคลื่อนจากภูมิภาคเอเชีย ซึ่งนำโดยประเทศจีน รวมทั้งการฟื้นตัวของเศรษฐกิจสหรัฐที่ปรับตัวดีขึ้นต่อเนื่องและเริ่มเป็นที่สนใจของนักลงทุนอีกครั้ง จึงมองว่าเป็นโอกาสในการเข้าไปลงทุนทั้งสหรัฐและจีน เพื่อโอกาสรับผลตอบแทนและกระจายการลงทุน
นายสมประวิณ มันประเสริฐ อาจารย์ประจำคณะเศรษฐศาสตร์ จุฬาลงกรณ์มหาวิทยาลัยและผู้เชี่ยวชาญเศรษฐกิจมหภาค สำนักวิจัยทิสโก้ กล่าวว่า เศรษฐกิจโลกฟื้นและกลับสู่ภาวะปกติแล้ว โดยการจ้างงาน การผลิตของสหรัฐเพิ่มขึ้นชัดเจน โดยมองว่าการถดถอยของเศรษฐกิจรอบสองคงไม่เกิด ส่วนการถอนมาตรการผ่อนคลายเชิงปริมาณ (QE) 2 ที่จะหมดในสิ้นเดือน มิ.ย.นี้ ก็น่าจะค่อยเป็นค่อยไป โดยธนาคารกลางสหรัฐ (เฟด) คงยังไม่ขึ้นดอกเบี้ยในปีนี้ จึงมองว่าเศรษฐกิจสหรัฐเป็นขาขึ้นปกติจะมีวัฏจักร 5-10 ปี จึงเป็นโอกาสลงทุนในหุ้นสหรัฐ
นายสาห์รัช ชัฎสุวรรณ ผู้อำนวยการการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บลจ.ทิสโก้ กล่าวว่า ตลาดหุ้นสหรัฐเริ่มขยับ โดยปัจจุบันซื้อขายที่สัดส่วนราคาต่อกำไร (พีอี) เพียง 13.5 เท่าและย้อนหลัง 5 ปี เฉลี่ยอยู่ที่ 14.7 เท่า จึงมีส่วนต่างที่ราคาจะขึ้นได้อีกมาก ขณะที่กำไร บจ.ก็เติบโต 14-15% ต่อปี 
สำหรับตลาดหุ้นจีน หากไม่นับตลาดหุ้นเกาหลีแล้วจะมีพีอีถูกสุดในเอเชีย ที่ผ่านมาราคาไม่ขยับ เพราะกังวลเงินเฟ้อ แต่คาดว่าครึ่งปีหลังน่าจะลดลงและทำให้หุ้นจีนขึ้นได้ ปัจจุบันซื้อขายที่พีอี 10.5 เท่า ขณะที่ย้อนหลัง 5 ปี เฉลี่ย 14.25 เท่า จึงมีส่วนต่างที่ราคาจะปรับขึ้นได้ประมาณ 20-30% ส่วนการเติบโตของกำไร บจ.ปีละ 9-10% 
น.ส.ประภา ปูรณโชติ กรรมการผู้จัดการ บลจ.เอ็มเอฟซี เปิดเผยว่า เอ็มเอฟซี เปิดขายกองทุนเปิดเอ็มเอฟซี อินเตอร์เนชั่นแนล ดีเวลลอป มาร์เก็ต (IDevelop) มูลค่าโครงการ 1,000 ล้านบาท ตั้งแต่วันที่ 12-25 พ.ค.นี้ ลงทุนขั้นต่ำ 1 หมื่นบาท เป็นกองทุนผสม สามารถลงทุนหุ้น หน่วยลงทุน ETF และตราสารหนี้ของประเทศพัฒนาแล้วในภูมิภาคต่างๆ 24 ประเทศทั่วโลก เพื่อหวังกำไรจากเศรษฐกิจโลกฟื้นตัว พร้อมปิดความเสี่ยงค่าเงินบางจังหวะและป้องกันความเสี่ยงอัตราแลกเปลี่ยนตามความเหมาะสม